Na temelju Zakona o zakupu i kupoprodaji poslovnog prostora ( Narodne novine broj 125/11, 64/15, 112/18 pročišćeni tekst) i članka 20. Statuta Studentskog centra u Osijeku (pročišćeni tekst) i Odluke ravnatelja o davanju u zakup dijela poslovnog prostora od 14.04.2021.godine, Studentski centar u Osijeku objavljuje

**JAVNI NATJEČAJ**

**za prikupljanje ponuda za zakup poslovnog prostora - restoran Indeks**

**na adresi Andrije Kačića Miošića 13, Osijek**

I

PREDMET ZAKUPA: poslovni prostor na adresi Andrije Kačića Miošića 13 u Osijeku pod nazivom restoran Indeks, veličine 291 m2 korisnog prostora, energetski razred F.

Prostor ne ispunjava minimalno tehničke uvjete za planirane djelatnosti.

POČETNA CIJENA PONUDE (MJESEČNA ZAKUPNINA): 4.300,00 kuna bez PDV-a

NAMJENA PROSTORA: ugostiteljska, trgovačka, uslužna, agencijska ili uredska djelatnost

ROK ZA PODNOŠENJE PONUDA: 26.04.2021. do 13,00 sati

PROSTOR SE DAJE U ZAKUP NA: 5 godina

II

Zakupnik uzima u zakup poslovni prostor u viđenom stanju, te ga je vlastitim ulaganjem dužan urediti i privesti ugovorenoj namjeni uz prethodnu suglasnost zakupodavca.

Prilikom preuzimanja poslovnog prostora zakupodavac i zakupnik će sačiniti zapisnik.

Za uloženi iznos ulaganja (građevinsko-obrtnički radovi) u poslovni prostor utvrđuje se rok neplaćanja zakupnine od 24 mjeseca od dana potpisa ugovora.

Zakupnik će plaćati režijske troškove koji proizlaze iz korištenja poslovnog prostora (struja, voda, grijanje, komunalna i vodna naknada, odvoz smeća i dr.)

Zakupnik će plaćati troškove redovnog održavanja poslovnog prostora (čišćenje, soboslikarski radovi, sitniji popravci i dr.)

Tijekom zakupa, a nakon uređivanja i privođenja ugovorenoj namjeni poslovnog prostora, zakupnik ne može vršiti preinake poslovnog prostora bez pristanka zakupodavca, a zakupnik nema pravo na povrat uloženih sredstava u poslovni prostor.

Zakupnik ne može dati poslovni prostor u podzakup.

Zakupnik je obvezan dostaviti zakupodavcu instrument osiguranja plaćanja zakupnine - bjanko zadužnicu u visini trostrukog iznosa ugovorene zakupnine, a prije potpisa ugovora o zakupu.

Zakupnik je u obvezi plaćati ugovorenu mjesečnu zakupninu s PDV-om najkasnije do 10. dana u mjesecu za tekući mjesec.

III

U natječaju mogu sudjelovati sve pravne osobe registrirane na području Republike Hrvatske, te fizičke osobe i fizičke osobe- obrtnici ili osobe koje obavljaju samostalnu profesionalnu djelatnost koji su državljani Republike Hrvatske.

Ako dva ili više ponuditelja ponude isti iznos zakupnine, najpovoljnijom ponudom se smatra ponuda koja je predana prva i ispunjava sve uvjete iz natječaja.

Pisana ponuda mora sadržavati:

* osnovne podatke ponuditelja: pravnoj, fizičkoj osobi, fizičkoj osobi-obrtniku ili osobi koja obavlja samostalnu profesionalnu djelatnost:

- ime i prezime ponuditelja, naziv obrta, sjedište, OIB, adresu elektroničke pošte i broj telefona za ponuditelja fizičku osobu ili fizičku osobu koja ima registrirani obrt ili obavlja samostalnu profesionalnu djelatnost,

- naziv pravne osobe- trgovačkog društva, sjedište, OIB, adresu elektroničke pošte i broj telefona, osobu ovlaštenu za zastupanje za ponuditelja pravnu osobu,

* kratki opis djelatnosti koju će ponuditelj obavljati u poslovnom prostoru,
* ponuđeni iznos mjesečne zakupnine (brojkama i slovima),
* uz pisanu ponudu ponuditelj mora dostaviti sljedeće isprave i dokaze:
* preslik osobne iskaznice ili domovnice ili putovnice – za ponuditelja fizičku osobu ili fizičku osobu koja ima registrirani obrt ili obavlja samostalnu profesionalnu djelatnost,
* preslik izvatka odgovarajućeg registra (sudski/obrtni ili drugi odgovarajući upisnik) iz kojeg je vidljivo da je ponuditelj ovlašten obavljati djelatnost koju je naveo u ponudi- ne stariji od 30 dana od dana otvaranja ponuda,
* izjavu o zaštiti osobnih podataka u kojoj ponuditelj daje suglasnost na obradu i objavljivanje njegovih podataka
* preslik potvrde kojom se dokazuje status osobe koja ima prednost pri zakupu poslovnog prostora (članak 132. Zakona o hrvatskim braniteljima iz Domovinskog rata i članovima njihovih obitelji (NN 121/17)- za ponuditelja fizičku osobu koja ima prednost pri zakupu poslovnog prostora i udovolji uvjetima iz najpovoljnije ponude i prihvate najviši ponuđeni iznos zakupnine.

Najpovoljnija ponuda je ona ponuda koja ispunjava sve uvjete iz natječaja i nudi najvišu mjesečnu zakupninu.

IV

Ponuda se dostavlja u zatvorenoj omotnici na adresu: Studentski centar u Osijeku, Istarska 5, 31000 Osijek s naznakom «Natječaj za zakup poslovnog prostora, restoran Indeks- ne otvaraj», neposredno ili preporučenom poštom na istu adresu.

Sve ponude zaprimljene 26.04.2021. godine do 13,00 sati bez obzira na način dostave smatrati će se pravodobnima.

Otvaranje ponuda neće biti javno, a otvoriti će se 26.04.2021. u 13 sati u uredu pomoćnika ravnatelja.

Neće se razmatrati nepotpune i nepravodobne ponude kao i ponude ponuditelja koji na dan otvaranja ponuda imaju bilo kakav dospjeli dug prema Studentskom centru u Osijeku.

Odluka o odabiru najpovoljnijeg ponuditelja biti će dostavljena u pisanom obliku svim ponuditeljima najkasnije u roku od 15 dana od dana donošenja.

Studentski centar u Osijeku pridržava pravo poništenja natječaja i neprihvaćanja niti jedne ponude, bez obrazloženja.

Ugovor o zakupu poslovnog prostora sklopiti će se u pisanom obliku kao ovršna isprava uz solemnizaciju po javnom bilježniku na trošak zakupnika.

Sve ostale obavijesti o poslovnom prostoru mogu se dobiti u Studentskom centru u Osijeku, Istarska 5, ili na telefon broj 091 220 60 004 (Jurica Jurić)

Studentski centar u Osijeku